ועדת הכספים, כנסת 15, פרוטוקול מספר 322, 2001-11-13 12:00

יעקב ליצמן: אני פותח את ישיבת ועדת כספים.

יעקב ליצמן: אני רוצה להעיר הערה לפרוטוקול.

יעקב ליצמן: עמדת הממשלה תהיה בעד החוק הזה אם אתה מוותר על סעיף 3.

יצחק סבן: הודעתי למליאה שאני מוותר על סעיף 3 בכובד לב.

יצחק סבן: רציתי להציג את הצעת החוק הזו.

יצחק סבן: הצעת החוק מדברת על רשות לפיתוח הנגב, ורשות פיתוח הגליל יוכלו להעמיד נציג של הנגב והגליל בוועדות.

יצחק סבן: במשרד הפנים מדובר על ועדות מחוזיות וועדה עליונה.

יצחק סבן: אני מדבר רק על הוועדה העליונה אני לא מדבר על הוועדה המחוזית.

יצחק סבן: במחוזות יש כבר נציגים של הנגב, אין בעיה עם זה.

שגית אפיק: סעיף 2(ב) מתייחס למועצה ארצית.

שגית אפיק: סעיף 2 בחוק התכנון והבניה קובע את ההרכב של המועצה הארצית לעניין תכנון ובניה.

שגית אפיק: הצעת החוק מתקנת למעשה שלושה חוקים.

שגית אפיק: החוק הראשון הוא חוק התכנון והבניה.

שגית אפיק: בחוק התכנון והבניה, מתקנת הצעת החוק את סעיף 2 שמתייחס להרכב המועצה הארצית לתכנון ובניה.

שגית אפיק: המועצה הארצית לתכנון ובניה, התפקיד שלה הוא לייעץ לממשלה בכל הנוגע לקו הכללי בביצוע חוק התכנון והבניה, ולמלא את יתר התפקידים לעניין תכנון ובניה.

שגית אפיק: הרכב המועצה הארצית היום הוא שר הפנים או נציגו שהוא יושב הראש.

שגית אפיק: 11 חברי ממשלה, בעלי הכשרה מקצועית בענייני תכנון ובניה, בעלי הכשרה מקצועית שימנה שר השיכון, מנהל הרשות לשמירת הטבע והגנים, ראשי עיריית ירושלים תל- אביב יפו וחיפה, ראשי שתי עיריות אחרות, ראשי שלוש מועצות מקומיות וראשי שתי מועצות אזוריות.

שגית אפיק: חבר אחד שימנה שר הפנים, נציגה אחת של ארגון הנשים, נציג הטכניון ומכון טכנולוגי בישראל.

יעקב ליצמן: מה זה?

שגית אפיק: נציגים מקצועיים.

שגית אפיק: על פי הצעת החוק, יתווספו להרכבה של המועצה, עוד שניים, האחד מרשות לפיתוח הנגב, והשני מהרשות לפיתוח הגליל.

יוסף יצחק פריצקי: מי ממנה את הרשות לפיתוח הנגב, ואיך היא מתמנה?

שגית אפיק: הרשות לפיתוח הנגב והגליל הוקמו בחוק הרשות לפיתוח הגליל משנת 1993, ובחוק הרשות לפיתוח הנגב משנת 1991.

שגית אפיק: הן למעשה מהוות תאגיד סטטוטורי.

יוסף יצחק פריצקי: מי ממנה אותם?

ויצמן שירי: שר התשתיות.

יוסף יצחק פריצקי: זאת אומרת שזו לא נציגות של הנגב, זו נציגות של השר.

יעקב ליצמן: השר צריך למנות מי יהיה מהנגב ומי מהגליל.

יוסף יצחק פריצקי: ולא רוצה לעשות מינוי פוליטי דרך הרשות הזו, שמישהו ימנה עוד אחד, הרי על זה אין לנו ויכוח, לכן אני רוצה להבין מי ממנה את הרשות הזו?

יוסף יצחק פריצקי: אולי צריך לשנות את זה שיהיה נציג העיריות או אני לא יודע מי.

שגית אפיק: על פי החוק, ברגע שהרשות הוקמה והיא תאגיד סטטוטורי מוכר על פי חוק מבקר המדינה, יש לה מועצה.

שגית אפיק: המועצה כוללת נציגי ממשלה מקרה עובדי המדינה, נציג מנהל מקרקעי ישראל, נציג התאחדות התעשיינים, נציגי ההסתדרות.

שגית אפיק: יו"ר המועצה נבחר על ידי המועצה, מבין חבריה בבחירה הטעונה אישור השר.

שגית אפיק: אני לא חושבת שחברי הרשות נבחרים על ידי השר באופן ישיר.

ויצמן שירי: אז איך הם נבחרים?

יוסף יצחק פריצקי: זו הייתה השאלה.

שגית אפיק: זה קבוע בחוק.

ויצמן שירי: אומרים שניים מהמועצות האזוריות, איזה שתי מועצות אזוריות?

יוסף יצחק פריצקי: קפצת שלב אחורה, אני הולך לרשות לפיתוח הנגב והגליל.

ויצמן שירי: זו שליטה מלאה של השר, חבל לך על הזמן.

יוסף יצחק פריצקי: אז אני לא רוצה להצביע על זה.

יוסף יצחק פריצקי: אני מוכן להצביע שיהיה נציג אמיתי של הנגב והגליל.

יעקב ליצמן: חבר הכנסת סבן, יש לך עוד הערות?

יצחק סבן: אני בעד שיהיה נציג מהנגב, לא אכפת לי שזה יהיה של הרשות או לא של הרשות, העיקר שיהיה נציג של הנגב.

יצחק סבן: דברתי עם מנכ"ל משרד הפנים לפני כחצי שעה, והסכמתי ששני הנציגים האלה מהנגב והגליל לא ישנו את הרכב המועצה.

יעקב ליצמן: אתה אומר שלא יגדילו את מספר החברים.

יעקב ליצמן: מר אדוארד ממשרד התשתיות בבקשה:

אדוארד בלאו: אתם רואים שיש תיקון בשני חוקים, באשר לתיקון בחוק התכנון והבניה, היות ומשרד התשתיות איננו ממונה על החוק הזה, יש פה נציג של משרד הפנים שיאמר מה עמדת השר.

אדוארד בלאו: אם המדובר בסעיף 2 להצעת החוק, תיקון חוק מנהל מקרקעי ישראל, כדי להבין את תהליך בחירת המועמדים, אני אסביר איך זה עובד.

אדוארד בלאו: תהליך בחירת הנציגים הוא כזה, אני באופן ישיר עושה את העבודה, אני מבקש להסביר לכם איך זה עובד באמת.

אדוארד בלאו: השר מקבל המלצות מאותם הגופים שבחוק יקבע שהם ימנו.

אדוארד בלאו: השר איננו קובע שמית מי יהיה.

אדוארד בלאו: הוא מקבל המלצות ועל סמך המלצה שהוא קיבל הוא מביא את ההמלצה לממשלה אם צריך.

אדוארד בלאו: לממשלה יש תפקידים מחייבי אישור גם של שר האוצר הוא מביא את ההצעה זו כמתווך, לא כקובע.

ויצמן שירי: אבל הוא יכול להטיל וטו.

אדוארד בלאו: יש לו זכות וטו אבל אין לו זכות כפיה.

ויצמן שירי: הוא שולט בעסק.

אדוארד בלאו: דבר שני, אם אנחנו מדברים כרגע על תיקון חוק מנהל מקרקעי ישראל, יש לי מה לומר.

שגית אפיק: תיקון עקיף לחוק מנהל מקרקעי ישראל.

ישראל כץ: בקריאה שניה ושלישית נשנה את כל הרכב המליאה.

אדוארד בלאו: אני כרגע רוצה לתמוך בהצעה המובאת כאן אלא שהיא מחייבת תוספת כדי שתהיה ברת ביצוע.

אדוארד בלאו: חוק מנהל מקרקעי ישראל קובע שמועצת המנהל תהיה מורכבת מ- 24 נציגים ויושב ראש.

אדוארד בלאו: יושב הראש הוא שר התשתיות הלאומיות.

אדוארד בלאו: 24 הנציגים מחולקים לשני קבוצות.

אדוארד בלאו: 12 מקרן קיימת ו- 12 אחרים.

אדוארד בלאו: לגבי 12 האחרים החוק קובע שלא פחות מששה יהיו נציגי משרדי ממשלה, עובדים בכירים במשרדי הממשלה.

אדוארד בלאו: לא פחות מששה זה אומר שלכל היותר ששה יכולים להיות נציגי ציבור.

אדוארד בלאו: על פי פסיקת בג"צ, לפחות שניים מתוך הששה חייבים להיות נציגים של המגזר הערבי, ואכן על פי הפסיקה מינינו לפי כחודשיים נציג נוסף.

אדוארד בלאו: היה אחד ומינינו עוד אחד.

אדוארד בלאו: המצב כרגע הוא כזה שמתוך הארבעה האפשריים כרגע כל הארבעה תפוסים כביכול.

אדוארד בלאו: אחד על ידי נציג ציבור שאיננו ערבי, ועוד שלושה על ידי נציגי ממשלה.

אדוארד בלאו: כי הרי החוק אומר לא פחות מששה, אבל אפשר בהחלט יותר מששה.

אדוארד בלאו: החוק הזה הולך לגרום שיהיו שני נציגים במועצה שאין בה מקום להכניס נציגים.

אדוארד בלאו: לכן אני מבקש, בהסכמה בין השר לבין מציע החוק, אני מבקש להכניס תוספת לסעיף 2 שאומרת שלשר התשתיות הלאומיות הסמכות לבטל מינוי של נציגי ממשלה כדי לאפשר את הדבר זה.

ויצמן שירי: אתה מדבר על משהו אחר.

ויצמן שירי: הוא דיבר על הגדלה.

אדוארד בלאו: אי אפשר להגדיל שניים כי זה מחייב איזון.

אדוארד בלאו: ההסכמה של השר ניתנת בתנאי שלא חל שום שינוי מבחינת מספר החברים.

יעקב ליצמן: זה מוסכם.

יוסף יצחק פריצקי: אמרנו שאנחנו מגדילים בשניים.

ויצמן שירי: אי אפשר.

יעקב ליצמן: תודה רבה.

יעקב ליצמן: נציג משרד הפנים.

יהודה זמרת: מוסדי התכנון מורכבים משלושה חלקים, חלק אחד הם נציגי הממשלה, חלק אחד זה נציגים של גופים מקצועיים כמו טכניון אדריכלים ומספר גופים מקצועיים אחרים.

יהודה זמרת: החלק השלישי הוא החלק של השלטון המקומי שמטרתו להביא את ביטוי של האנשים המקומיים שעליהם נבחן השטח.

יהודה זמרת: בוועדה המחוזית הדבר בא לידי ביטוי על ידי חמישה חברים מבין ראשי הרשויות המקומיות, או עובדיהם.

יהודה זמרת: לכן, במסגרת ההצעה יהיה גם סעיף שדן בהוספת חברים בוועדה המחוזית.

יעקב ליצמן: לא.

יהודה זמרת: כך זה היה בהצעה המקורית ואני מבין שזה יורד.

יהודה זמרת: עכשיו נדבר לגבי המועצה הארצית.

יהודה זמרת: במועצה הארצית יש גם ייצוג המגזר של השלטון המקומי שמטרתו להביא לידי ביטוי גם את הפן המקומי.

יהודה זמרת: יש חמישה חברים שממונים ישנה חלוקה מסוימת, יש את הרשויות והעיריות הגדולות שהם נציגים קבועים, יש שתי ראשי עיריות אחרות, ראשי שלוש מועצות מקומיות וראשי שתי מועצות אזוריות, דהיינו שבעה חברים.

יהודה זמרת: זה היה גם בעבר, אבל לפחות במועצה הזו, ובמועצה שקדמה לה, משרד הפנים אמר אנחנו מחלקים את שבעת החברים האלה באופן שיהיה ייצוג לכל הסקטורים.

יהודה זמרת: המחוקק כבר עשה את החלוקה בין המועצות האזוריות המקומיות והעיריות, באופן שיהיה ייצוג לכל חלקי הארץ כולל המגזר הערבי, כולל המושבים וכולל את כל המגזרים.

יהודה זמרת: במסגרת הזו חברים היום במועצה הארצית ראש עירית באר שבע, ממלא המקום שלו זה ראש עירית צפת, ראש המועצה המקומית עילבון, ראש המועצה המקומית מע'ר.

יהודה זמרת: לכן ביטוי הנגב והגליל בא לידי יישום.

יהודה זמרת: אי אפשר גם לקבוע אדם, מועצה או עירייה, הכוונה היא שתהיה תחלופה מסוימת, פעם אשקלון, פעם אשדוד וכו'.

יהודה זמרת: זה המצב הקיים.

יהודה זמרת: אני מבין שהסיכום שהיה גם עם משרד הפנים שבאותם מגזרים רק יאמר במפורש, יש חשש שבפעם הבאה שתתכנס המועצה הארצית, משום מה לא יהיה ייצוג לעירייה.

יהודה זמרת: אפשר להוסיף "ובלבד שמבין הנציגים האלה יהיה לפחות נציג אחד מהנגב ונציג אחד מהגליל".

ויצמן שירי: אנחנו יודעים שכשאתה אומר נגב, זה על אותו בסיס שדברת קודם על מועצת המנהל, בדרך כלל המנויים בדברים האלה, הם גם מנויים פוליטיים.

יצחק סבן: אני אתן לך דוגמא, בוועדה הארצית שהייתה לפני כמה שנים, לא היה נציג לנגב והביאו את מזבלת חיריה לבאר שבע בגלל שלא היה מי שייצג אותם.

ישראל כץ: אבל הוא מוכן להוסיף "ובלבד שמבין הנציגים האלה..."

יעקב ליצמן: אתה נגד מה שהוא מציע?

יצחק סבן: קצת.

יצחק סבן: אני לא רוצה ששר הפנים יקבע.

ויצמן שירי: הוא בעד.

ויצמן שירי: בואו נסכם, על אותו בסיס, היות והנגב הוא 60% משטח מדינת ישראל וזה לא סוד שיש מיליון ואחד בעיות של איכות סביבה עם רמת חובב הדודאים ועוד הרבה בעיות.

ויצמן שירי: בואו נסכם שהיות ובאר שבע היא בירת הנגב לצורך העניין יהיה נציג ממנה על מנת שזה יהיה קבוע בחוק.

ויצמן שירי: מחר בבוקר שר הפנים לוקח מישהו מדימונה, עם כל הכבוד לדימונה.

ויצמן שירי: ..

ויצמן שירי: אני מקבל הכל בתנאי שיהיה נציג אמיתי לנגב.

יצחק סבן: אני רוצה שהנגב יחליט מי יהיה הנציג.

יצחק סבן: אני אגיד לך מי מחליט על הנגב, אם זו הרשות לפיתוח הנגב, שם יושבים גם ראש עירית אופקים, גם ראש עיריית באר שבע.

יהודה זמרת: לכאורה יכול להיות שהרשות תמנה עובד מדינה, ואז לא יהיה נציג למשרד התשתיות ממילא הוא משרת את אותה הכוונה.

יעקב ליצמן: אדוארד, מה אתה אומר על ההצעה שלו?

ויצמן שירי: שלא יהיה עובד מדינה.

אדוארד בלאו: אפשר לשמוע שוב מה אתה מציע?

ישראל כץ: בסעיף של ראשי הרשויות שיהיה כתוב "ובלבד שביניהם יכללו לפחות נציג אחד לנגב ואחד לגליל".

אדוארד בלאו: מי ימנה אותם?

שגית אפיק: שר הפנים.

יצחק סבן: אני רוצה שהרשות תקבע מי יהיה הנציג.

אמנון כהן: אני מבקש התייעצות סיעתית.

יעקב ליצמן: לבקשת חבר הכנסת אמנון כהן אני מאפשר התייעצות סיעתית חמש דקות.

יעקב ליצמן: הישיבה התחדשה כעבור חמש דקות.

יעקב ליצמן: אני מחדש את הישיבה.

ישראל כץ: "השר יהיה רשאי למנותם במקום חלק מעובדי המדינה הקיימים".

ישראל כץ: אם הוא מוצא מקום פנוי בציבור, "על מנת לבצע חוק זה יהיה רשאי להחליט בין עובדי המדינה הקיימים".

יצחק סבן: ב"רשאי" הוא יכול להחליט אם כן או לא.

אנה שניידר: ברשותכם, אני מבקשת למען הניסוח שתואילו לחזור על העקרונות שסוכמו.

אנה שניידר: נלך לפי הסדר כדי שאדע על מה מדובר.

אנה שניידר: מה סיכמתם לגבי בתכנון ובניה?

אנה שניידר: ועדה מחוזית יורדת.

אנה שניידר: זאת אומרת שסעיף קטן 2 יורד.

אנה שניידר: לגבי סעיף קטן 1, "נציג הרשות כהגדרתה בחוק הרשות לפיתוח הנגב ונציג הרשות כהגדרתה בחוק לפיתוח הגליל".

אנה שניידר: מה אתם רוצים שיהיה לעניין תכנון ובניה?

יהודה זמרת: זה ירד ובמקומו יבוא סעיף אחר.

יהודה זמרת: העיקרון הוא שסעיף 7 שקובע שיש נציגות מבין ראשי הרשויות המקומיות במועצה הארצית, תתוקן, כך ייקבע שלפחות אחד מהחברים יהיה מהנגב ואחד מהגליל.

אנה שניידר: נציגות ראשי הרשויות, לפחות אחד יהיה מהנגב ואחד מהגליל.

אנה שניידר: מי יחליט?

יחזקאל לביא: זו סמכות שנשארת.

יעקב ליצמן: אז זה מוסכם.

יעקב ליצמן: סעיף 3 גם נופל.

יעקב ליצמן: נשאר מהחוק הזה רק סעיף אחד.

אנה שניידר: תכנון ובניה מנהל מקרקעי ישראל, מה לגבי המנהל?

אדוארד בלאו: אני מבקש להוסיף סעיף קטן (ב) בסעיף 2 לחוק.

אדוארד בלאו: לשם ביצוע החוק, שר התשתיות הלאומיות יהיה רשאי להחליף נציג מכהן בנציג כאמור בפסקה קטנה (א).

אנה שניידר: יהיה רשאי להחליף נציג מכהן בנציג הגליל או הנגב.

יעקב ליצמן: אני רוצה להמשיך ולהצביע על העברות תקציביות, ואני הולך להצביע על החוק הזה מייד אחרי זה.

אנה שניידר: אני מבקשת את העקרונות , אל תנסחו את זה, תנו לי לעשות את העבודה, רק תגידו את העקרונות שנקבעו.

עליזה קן: למען הסדר הטוב, לאור ההוספה המבוקשת משרד המשפטים שומר לעצמו את הזכות לבחון אפשרות להביא את הנושא של הצעת החוק שוב לבחינתה של ועדת שרים, זאת למען הסדר הטוב.

אדוארד בלאו: רק סעיף 1', לא את סעיף 2' לחוק, כי הוא מוסכם על השר.

יעקב ליצמן: ואם לא היית אומרת את זה, לא הייתה לך הזכות הזו?

יעקב ליצמן: עשית את עבודתך.

יעקב ליצמן: אני מבקש מהיועצת המשפטית שתגדיר את הדברים, על הנוסח הסופי נסמוך עליה בדיוק כמו שאנחנו עושים בכל פעם.

אנה שניידר: כפי שהבינותי, לעניין תכנון ובניה תהיה נציגות מבין ראשי הרשויות של לפחות אחד מהנגב ואחד מהגליל.

אנה שניידר: לגבי מנהל מקרקעי ישראל יש שני דברים: קודם כל שני חברים מתוך מליאת המועצה יהיו מהנגב ומהגליל, ודבר נוסף, ששר התשתיות יהיה רשאי להחליף כל נציג מכהן בנציג הגליל והנגב.

ישראל כץ: אם לא יהיו כאלה.

יוסף יצחק פריצקי: לצורך יישום חוק זה.

אדוארד בלאו: השר בכלל לא רשאי לפגוע בקק"ל.

יעקב ליצמן: האם זה מקובל?

יוסף יצחק פריצקי: האם לנגב ולגליל יש הגדרה?

אנה שניידר: כן.

יעקב ליצמן: אני מביא להצבעה את הצעת החוק לפיתוח הנגב והגליל(תיקוני חקיקה) שנת 2000, עם כל התיקונים שהעלנו כאן, לפי הניסוח שמוסכם שתביא היועצת המשפטית.

יעקב ליצמן: מי בעד הצעת החוק שירים את ידו?

נגד: הצעת החוק אושרה פה אחד.

נגד: שינויים בתקציב והודעות מעוכבות

יעקב ליצמן: נעבור לנושא הבא, שינויים בתקציב, פנייה מספר 261.

דניאל לימור: פניה מס' 261, מדובר ברכישת רכב ממוגן לפול של מנהל הרכב הממשלתי לשימושם של השרים.

ישראל כץ: תוספת של רכב אחד לפול?

יוסף יצחק פריצקי: 1,200,000?

דניאל לימור: רכב ממוגן הוא יקר מאד, וולבו יותר יקר.

יעקב ליצמן: אני מבקש לבדוק אפשרות לרכוש רכב מוגן לכנסת, כי אני גם צריך שמירה.

יעקב ליצמן: מי בעד פניה מס' 261 שירים את ידו?

נגד: ההעברה אושרה.

ארז ימיני: פנייה מס' 263, מדובר בשיפוצים שעושים בשירות הוטרינארי, מה שיש כאן זו ההעברה מהתקציב הרגיל לתקציב הפיתוח של משרד החקלאות של כ- 7,000,000 ₪ בהרשאה להתחייב.

יעקב ליצמן: מי בעד פניה 263?

נגד: ההעברה אושרה.

יעקב ליצמן: פניה מס' 295 בנושא תשתיות, התפלת מים במישור רותם.

ארז ימיני: מדובר בפנייה תקציבית הכוללת שני מרכיבים.

ארז ימיני: מרכיב אחד של תקצוב ההכנסות ממכירת המכרזים של מישור רותם, ושינוי תקציבי מהעסקת יועצים כלכליים ומשפטיים לוועדת המכרזים.

אמנון כהן: זה לא היה בתקציב?

אמנון כהן: זה משהו חדש?

ארז ימיני: הוכרז על מישור רותם רק באמצע השנה.

יעקב ליצמן: מי בעד פניה 295?

נגד: הפניה אושרה פה אחד.

יעקב ליצמן: פניה מס' 22-022 המשרד לענייני דתות.

יוסף יצחק פריצקי: איך נהיה עודף של 60 מיליון שלא נוצלו?

יעקב ליצמן: תקציב הישיבות תוקצב השנה בחסר של חודשיים וחצי לפחות.

יעקב ליצמן: אני מניח שתהיה עוד ההעברה בעוד יום יומיים.

יוסף יצחק פריצקי: אולי תלכו לעבוד?

יעקב ליצמן: מה אני עושה עכשיו?

נטשה כשר: מדובר בתוספת של סך של 60 מיליון שקל על חשבון העודפים המוכרים של שנת 2000 לתקציב הישיבות.

יוסף יצחק פריצקי: אני לא מבין.

יעקב ליצמן: היות ומדובר בישיבות גם אחרי שהיא תסביר עדיין לא תבין, אז כדאי שפשוט נצביע.

יוסף יצחק פריצקי: איך נהיו שם עודפים?

יוסף יצחק פריצקי: מה פתאום יש עודפים מחויבים?

יוסף יצחק פריצקי: לא ניצלו את כל התקציב של שנת 2000?

נטשה כשר: לא ניצלו.

נטשה כשר: היו התחייבויות שלא שלמו ואנחנו רוצים לשלם השנה.

יוסף יצחק פריצקי: האם לא שולמו בגלל דו"ח החשב הכללי ובגלל ביקורת?

נטשה כשר: זה לא בגלל זה לא שולם.

נטשה כשר: לא שולם בגלל נושא אחר.

נטשה כשר: העודפים האלה הם בגין פיתוח מבני דת בשנת 2000 והם לא שולמו.

יעקב ליצמן: בגלל שביילין סגר את המשרד.

יעקב ליצמן: בגלל זה לא ניצלו את הכסף.

יוסף יצחק פריצקי: לא שולם כי היה פיתוח מבני דת?

נטשה כשר: ההתחייבות נוצרה בגין פיתוח מבני דת, הכסף לא שולם עקב בעיות שהיו עם הקריטריונים לבניית מבני הדת.

יוסף יצחק פריצקי: זאת אומרת שנשאר עודף, אז למה אתם לא מעבירים את זה למבני דת?

יוסף יצחק פריצקי: אני פשוט לא מבין את זה.

יעקב ליצמן: כי חסר להם כסף לישיבות.

יעקב ליצמן: מי בעד פניה מס' 22-022?

יעקב ליצמן: הצבעה

נגד: ההעברה אושרה.

יוסף יצחק פריצקי: אני מבקש רוויזיה.

יעקב ליצמן: הצבעה על הרוויזיה תהיה עוד 2 דקות.

יוסף יצחק פריצקי: אני מבקש לציין שבדרך כלל נהוג לעשות רוויזיה ביום למחרת.

יעקב ליצמן: אני רוצה להגיד לאדוני שהיו"ר הקודם אלי גולדשמידט נהג לעשות רוויזיה בכל ישיבה בתום 2 דקות.

יוסף יצחק פריצקי: בפגרה.

יעקב ליצמן: אני מוחה על זה שאתה משקר לוועדה.

יעקב ליצמן: אתה בעצמך השתתפת בפועל ברוויזיות שהיו באותו יום תוך 2 דקות.

יוסף יצחק פריצקי: שלא בפגרה?

יעקב ליצמן: גם שלא בפגרה, אני אוכיח לך.

יעקב ליצמן: אני מצביע על הרוויזיה.

יעקב ליצמן: מי שבעד הרוויזיה זה בעד הצעת חבר הכנסת פריצקי ונגד הרוויזיה זה נגד הצעת חבר הכנסת פריצקי.

יעקב ליצמן: מי בעד הרוויזיה?

יעקב ליצמן: הצבעה

נגד: הרוויזיה לא התקבלה.

יעקב ליצמן: תודה רבה לכולם.

יעקב ליצמן: הישיבה נעולה.